Anita Forrer

Anita Forrer (St. Gallen, 1901eko apirilaren 14a  -  Locarno, 1996ko urtarrila) suitzar argazkilaria, grafologoa, lasterketa-pilotua eta bere lagun Annemarie Schwarzenbach-en literatur lanaren ondarearen administratzailea izan zen.
 Bizitza eta lana 
Anita Forrer, Robert Forrer politikariaren eta Emmy Forrer-Corrodi-ren alaba, egin zituen argazkiengatik eta Rainer Maria Rilke-rekin izandako gutunengatik da ezaguna. 1919ko azaroan, bere jaioterri St. Gallen-en, Rilke eta Regina Ullmann poetekin literatura-bilera batean parte hartu ondoren, 1920ko urtarrilean, Forrerrek gutun bat idatzi zion Rilkeri; bertan topaketa hark eragindako inpresio sakonaren berri eman zion. Horrela hasi zen gutun-trukea: Rilkek bere burua irakasle eta lagun aitatiartzat eskaini zion, eta Forrerri bihotzaren [...] distantzien eta harremanen geometrian sentimenduen espazio iragarrezinean nola edo hala ahaltsu bihurtzen lagundu zion.  Forrerrek geroago esan zuen Rilkeren gutunek etorkizuneko bizitzarako funtsezkoa izango zen espazio espirituala ireki ziotela.

Forrer eta Rilke Meilen-en egon ziren lehen aldiz elkarrekin pribatuan, Rilkeren lagun eta mezenas zen Nanny Wunderly-Volkart-en etxean, 1923ko urrian, baina topaketa zaila izan zen Forrer inhibituta zegoelako eta Rilke, berriz, haserre. Bigarren topaketa Rilke hil zen urtean izan zen, 1926ko abuztuaren 21ean, Bad Ragaz-en. Lehenengo topaketa zail gertatu izanaren errua Rilkeri egotzi zion Forrerrek; hotz mantendu zen hau, ordea. Poeta hil eta gutxira, Ferrerrek bere gutunak jaso zituen. 1982an, elkarri idatzitako 70 gutunak argitaratzeko prest agertu zen.

Anita Forrer St. Gallen-etik joan egin zen eta, ikasketak amaitu ondoren, Pariseko arte galeria batean lan egin zuen, eta Luzernan zaharkin-saltzaile izan zen. Denbora laburrez egon zen ezkonduta.  Bidaia luzeak egin zituen autoz, bere lagun min Annemarie Schwarzenbach idazle eta argazkilariak bezala. Maitasun harremana ere izan zuten, 1939an modu adiskidetsuan amaitu zutena. Schwarzenbach 1942an, artean gaztea, hil ondoren, Forrer lagunaren literatura-ondarea Suitzako Liburutegi Nazionalaren esku uzteaz arduratu zen.

Bigarren Mundu Gerraren azken urteetan, Forrerrek Ameriketako Gurutze Gorrian eta Office of Strategic Services (OSS) (Zerbitzu Estrategikoen Bulegoan) lan egin zuen AEBetan. 1946an, Suitzara itzuli zen. Brissago-n kokatu zen, eta grafologia eta ekialdeko filosofia ikasi zituen. Uda gehienak Suitzako Sils im Engadin udalerrian eman zituen, Annemarie Schwarzenbach bizi eta hil zen herrian.

1961eko udaberrian, Forrer Biblioteca Engiadinaisa fundazioaren sortzaileetako bat izan zen; fundazio horren helburua Engadinen liburutegi publiko bat sortzea zen. Anita Forrerrek, Luise T. Silverberg presidenteak eta Carl Stapfer-ek osatu zuten lehen Zuzendaritza.  Engadinako liburutegiaren inaugurazioa 1962ko ekainaren 5ean egin zen. Forrerrek eman zuen Sils Baselgiako lurra Engadina estiloko eraikin berrirako. 

Anita Forrerrek zahartzarora arte gidatu zituen kabriolet deigarriak. 

1996ko urtarrilean hil zen, 95 urte zituela.

 Lanak 

 Rainer Maria Rilke eta Anita Forrerren arteko gutun-trukea. Magda Kerényi-k editatua. Frankfurt am Main: Insel Verlag 1982. ISBN 3-458-04888-X .

 Literatura 

 Andreas Tobler: Warum man ihnen keine Wahl liess – Sie waren ihrer Zeit weit voraus: Die Frauen aus dem Freundeskreis der Schweizer Autorin Annemarie Schwarzenbach. Aber der Kampf um das Stimmrecht war für sie ein Tabu. Weshalb? (Zergatik ez zieten aukerarik eman – Beren garaia baino askoz aurreratuagoak ziren: Annemarie Schwarzenbach idazle suitzarraren lagunarteko emakumeak. Baina boto eskubidearen aldeko borroka tabua zen haientzat. Zer arrazoirengatik?) In: Sonntagszeitung, 2021eko urtarrilaren 24a, 53–55 or. (eta Floriana Storrer, Maud Thyssen eta Anita Forrerri buruz)

 Erreferentziak 

 Kanpo estekak 

Kategoria:Suitzako automobilismo gidariak
Kategoria:Emakumea
Kategoria:1996ko heriotzak
Kategoria:1901eko jaiotzak
Kategoria:Suitzarrak
Kategoria:Grafologoak
Kategoria:Suitzako kazetariak